Document ID: 32002D0011

Komisijas Lēmums
(2001. gada 28. decembris),
ar ko pieņemts Kopienas nozīmes teritoriju saraksts Makaronēzijas bioģeogrāfiskajā reģionā atbilstīgi Padomes Direktīvai 92/43/EEK
(paziņots ar dokumenta numuru C(2001) 3998)
(2002/11/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu un savvaļas faunas un floras aizsardzību[1], kurā jaunākie grozījumi izdarīti ar Direktīvu 97/62/EK[2], un jo īpaši tās 4. panta 2. punkta trešo daļu,
tā kā:
(1) To vietu saraksts, kas ieteiktas kā Kopienas nozīmes teritorijas Direktīvas 92/43/EEK 1. panta nozīmē, ir iesniegts Komisijai par Makaronēzijas bioģeogrāfisko reģionu saskaņā ar minētās direktīvas 4. panta 1. punktu. Ieinteresētās dalībvalstis, proti, Portugāle un Spānija, ir iesniegušas sarakstus attiecīgi 1997. gada 28. novembrī un 2000. gada 11. oktobrī.
(2) Kā minēts Direktīvas 92/43/EEK 1. panta c) punkta iii) apakšpunktā, Makaronēzijas bioģeogrāfisko reģionu veido Azoru arhipelāgs, Madeira (Portugāle) un Kanāriju salas (Spānija) Atlantijas okeānā.
(3) Ierosināto teritoriju sarakstiem par katru teritoriju bija pievienota informācija, kas sniegta ar Komisijas Lēmumu 97/266/EK[3] noteiktajā Natura 2000 formā.
(4) Minētajā informācijā iekļauta jaunākā teritorijas karte, ko nodevusi attiecīgā dalībvalsts, teritorijas nosaukums, atrašanās vieta, lielums un dati, kas iegūti, piemērojot Direktīvas 92/43/EEK III pielikumā (1. posmā) noteiktos kritērijus.
(5) Pamatojoties uz saraksta projektu, ko Komisija sagatavojusi, vienojoties ar katru no attiecīgajām dalībvalstīm, un kas arī nosaka teritorijas valdošos prioritāros dabisko dzīvotņu veidus vai prioritārās sugas, jāpieņem to teritoriju saraksts, kuras izraudzītas kā Kopienas nozīmes teritorijas.
(6) Tā kā zināšanas par dabiskās dzīvotnes veida, kas aprakstīts kā "rifi", pastāvēšanu un izplatību paliek nepilnīgas, sarakstam jābūt pieejamam grozījumiem, ņemot vērā šādu zināšanu turpmākai attīstībai.
(7) Šajā lēmumā paredzētie pasākumi ir saskaņā ar atzinumu, ko sniegusi ar Direktīvas 92/43/EEK 20. pantu izveidotā komiteja,
IR PIEŅĒMUSI ŠO LĒMUMU.
1. pants
Šā lēmuma pielikumā esošais saraksts veido Kopienas nozīmes teritoriju sarakstu Makaronēzijas bioģeogrāfiskajā reģionā, kā paredzēts Direktīvas 92/43/EEK 4. panta 2. punkta trešajā daļā.
2. pants
Uz 1. pantā minēto sarakstu attiecas grozījumi, ņemot vērā turpmāk iegūstamās zināšanas un pētījumus par dabiskās dzīvotnes veidu, kas aprakstīts kā "rifi" Direktīvas 92/43/EEK I pielikuma 11. kategorijā ar kodu Nr. 1170.
3. pants
Šis lēmums ir adresēts dalībvalstīm.
Briselē, 2001. gada 28. decembrī

Labels: 18
20